**ANEXA 1**  
**PROCEDURA ŞI COMPETENŢELE DE EMITERE A AVIZELOR DE GOSPODĂRIRE A APELOR**

**CAP. I DISPOZIȚII GENERALE**

ART. 1

1. Prezenta procedură reglementează etapele de emitere a avizelor de gospodărire a apelor, precum şi competenţele de emitere a acestora.
2. În scopul realizării unei protecții eficiente și integrate a resurselor de apă și al atingerii obiectivelor de mediu pentru corpurile de apă de suprafață și subterane și a nedeteriorării stării acestora, Legea apelor nr. 107/1996, cu modificările şi completările ulterioare, prevede obligaţia titularului de proiect ce se realizează pe ape sau care au legătură cu apele, de a solicita şi obţine, la faza de proiectare Studiu de Fezabilitate, aviz de gospodărirea a apelor.
3. Conform prevederilor Art. 48 și Art. 54 din Legea Apelor nr. 107/1996, cu modificările și completările ulterioare, avizul de gospodărire a apelor reglementează regimul proiectelor care se construiesc pe ape sau au legătură cu apele, denumite în continuare „proiecte”.
4. Procedura de emitere a avizului de gospodărire a apelor este condusă de către Administrația Națională „Apele Române” sau de către unităţile aflate în subordine definite conform Legii nr. 107/1996 cu modificările și completările ulterioare, numite în continuare autoritate competentă pentru gospodărirea apelor, conform competențelor stabilite în Anexa 1.d a prezentei proceduri.
5. Titularul de proiect este obligat să solicite avizul de gospodărire a apelor înainte de realizarea lucrărilor propuse.
6. Procedura de emitere a avizului de gospodărire a apelor se realizează în coordonarea autorității competente pentru protecția mediului.
7. Procedura de emitere a avizului de gospodărire a apelor poate include și procedura de evaluare a impactului realizării proiectului asupra corpurilor de apă din zona de influență a proiectului.
8. La nivelul autorității competente pentru gospodărirea apelor se înființează comisia de analiză a proiectelor privind necesitatea evaluării impactului asupra corpurilor de apă și analiza studiului de evaluare a impactului asupra corpurilor de apă, numită în continuare comisia, a cărei componență nominală și responsablități se stabilesc prin regulamentul de organizare și funcționare al acesteia.
9. În funcție de specificul lucrărilor propuse prin proiect, comisia este formată din 5-7 membri, specialiști din cadrul autorității competente pentru gospodărirea apelor.
10. Regulamentul de organizare și funcționare al comisiilor se aprobă prin decizia Directorului General/Directorul autorității competente pentru gospodărirea apelor.
11. Obiectul prezentei proceduri îl constituie stabilirea etapelor procedurale necesare emiterii avizului de gospodărirea a apelor.

ART. 2

În sensul prezentului Ordin, termenii și expresiile de mai jos au următoarele semnificații:

1. emiterea avizului de gospodărire a apelor: analiza documentelor specifice, a comentariilor părților interesate, participarea la comisiile de analiză tehnică conform Anexei nr. 5 din Legea nr. 292/2018 privind evaluarea impactului anumitor proiecte publice și private asupra mediului, elaborarea avizului de gospodărire a apelor cu analizarea tuturor informațiilor obținute în derularea prezentei procedurii și stabilirea condițiilor de emitere a avizului de gospodărire a apelor funcție de acestea;
2. proiect: definit conform Legii nr. 292/2018 privind evaluarea impactului anumitor proiecte publice și private asupra mediului;
3. titularul proiectului: definit conform Legii nr. 292/2018 privind evaluarea impactului anumitor proiecte publice și private asupra mediului;
4. evaluarea de impact asupra corpurilor de apă: definit conform Legii apelor nr. 107/1996, cu modificările și completările ulterioare;
5. termenii specifici utilizați în prezenta procedură sunt definiți în Legea apelor nr.107/1996 cu modificările și completările ulterioare.

ART. 3.

Avizul de gospodărire a apelor reprezintă actul administrativ care condiţionează din punct de vedere tehnic şi juridic:

1. execuţia proiectelor care urmează a fi construite pe ape sau care au legătură cu apele, prevăzute la art. 48 și art. 54 din Legea Apelor nr. 107/1996, cu modificările și completările ulterioare;
2. obţinerea permisului de exploatare a agregatelor minerale din albiile cursurilor de apă şi din terase, în conformitate cu prevederile Legii minelor nr. 85/2003 cu modificările şi completările ulterioare.
3. aprobarea planurilor de amenajare a teritoriului (PAT), planurilor urbanistice generale (PUG), precum și a planurilor urbanistice zonale (PUZ) și planurilor urbanistice de detaliu (PUD) în măsura în care acestea conțin proiecte/lucrări pe ape sau care au legătură cu apele.

ART. 4

1. Autoritatea competentă de gospodărire a apelor poate acorda consultanță tehnică ce vizează aspecte de gospodărire a apelor.
2. Înainte de demararea proiectării lucrărilor de captare în vederea alimentării cu apă și de evacuare a apelor uzate epurate în receptorul natural, titularul de proiect poate solicita autorității competente de gospodărire a apelor elementele necesare privind dimensionarea proiectului din punct de vedere al gospodăririi apelor (debite ce pot fi asigurate în resursa de apă de suprafață, parametrii de calitate ai efluentului stației de epurare, etc.).
3. Pentru consultanţa tehnică se percepe un tarif în cuantumul prevăzut în Ordonanţa de urgenţă a Guvernului nr. 107/2002 cu modificările și completările ulterioare.

ART. 5

1. Conform Legii Apelor nr. 107/1996, cu modificările și completările ulterioare, avizul de gospodărire a apelor trebuie să prevadă condiţii care să susțină atingerea și menținerea obiectivelor de mediu pentru corpurile de apă de suprafață și subterane prevăzute în art. 2^1 din Legea Apelor nr. 107/1996, cu modificările și completările ulterioare, prin:
2. respectarea limitelor impuse prin actele normative specifice;
3. utilizarea durabilă a resurselor de apă;
4. contorizarea prelevărilor și evacuărilor de apă;
5. monitorizarea calităţii apelor uzate evacuate;
6. monitorizarea apelor subterane;
7. asigurarea debitului de servitute aval de lucrările de barare sau de captare;
8. executarea construcţiilor necesare migrării faunei acvatice, conform Legii Apelor nr. 107/1996, cu modificările și completările ulterioare;
9. conformarea cu prevederile Legii nr. 278 / 2013 privind emisiile industriale.
10. Prin prevederile avizului de gospodărire a apelor, autoritatea competentă de gospodărire a apelor poate decide obligativitatea titularului de proiect de a executa şi alte lucrări necesare care nu sunt cuprinse în documentația tehnică de fundamentare prezentată la avizare, dar care se impun a fi realizate în scopul evitării:
11. impactului asupra corpurilor de apă din zona de influență a proiectului, așa cum este definit în Legea apelor nr.107/1996 cu modificările și completările ulterioare,
12. producerii de pagube utilizatorilor de apă existenţi sau riveranilor din amonte sau din aval, precum și producerii de daune asupra lucrărilor hidrotehnice existente.

Art. 6

Potrivit [Ordonanței de Urgență nr. 107/2002](http://aperom/legis/oficiale/afisp.php?f1=73993&diez1=r16&f2=38503&diez2=&link=1" \t "_top), privind înființarea Administrației Naționale "Apele Române", cu modificările și completările ulterioare, competența de emitere a avizelor și autorizațiilor de gospodărire a apelor revine Administrației Naționale "Apele Române" sau unităților sale subordonate, după caz.

Art. 7

1. Pentru proiectele aflate în competența avizare a unei administrații bazinale de apă, acestea pot solicita un referat tehnic de specialitate Sistemului de Gospodărire a Apelor pe teritoriul căruia se realizează proiectul.
2. Pentru proiectele aflate în competența de avizare a Administrației Naționale Apele Române, Administrația/Administrațiile Bazinale de Apă pe teritoriul căreia/cărora se realizează proiectul elaborează un referat tehnic de specialitate.
3. Membrii autorității competente de gospodărire a apelor care fac parte din comisia de analiză tehnică constituită conform prevederilor art. 6 alin.(3) și alin.(4) din Legea 292/2018, participă la ședințele la care sunt convocați de autoritatea competentă pentru protecția mediului. În cazul în care autoritatea competentă de gospodărire a apelor nu este și autoritatea emitentă a avizului de gospodărire a apelor, membrii comisiei de analiză tehnică au obligația de a informa în scris autoritatea emitentă asupra deciziilor luate în aceste ședințe.

**CAP. II - ETAPELE NECESARE EMITERII AVIZULUI DE GOSPODĂRIRE A APELOR**

1. **ETAPA DE ÎNCADRARE**

ART.8

1. Pentru realizarea unui proiect public sau privat, titularul de proiect va solicita emiterea acordului de mediu la autoritatea competentă pentru protecția mediului, conform prevederilor din Anexa 5 art.8 alin.(1) și alin.(2) la Legea 292/2018.
2. Pentru proiectele care se construiesc pe ape sau au legătură cu apele, decizia etapei de evaluare inițială emisă de autoritatea competentă pentru protecția mediului conține obligația titularului de a solicita avizul de gospodărire a apelor la autoritatea competentă de gospodărire a apelor.

ART. 9

Procedura de emitere a avizului de gospodărirea a apelor se inițiază odată cu depunerea de către titularul de proiect la autoritatea competentă de gospodărire a apelor, a următoarelor documente:

1. O solicitare elaborată conform formularului prevăzut în Anexa 1.b a prezentei proceduri;
2. O copie a deciziei etapei de evaluare inițială emisă de autoritatea competentă pentru protecția mediului conform Anexei nr. 5. D la Legea 292/2018;
3. O copie a certificatului de urbanism;
4. Documentația tehnică de fundamentare a avizului de gospodărirea a apelor, întocmită conform conținutului cadru stabilit în Anexa 1.c a prezentei proceduri.
5. Documentația tehnică de fundamentare se transmite în limba română la autoritatea competentă de gospodărire a apelor astfel:
6. dacă emiterea avizului de gospodărirea a apelor este de competenţa sistemului de gospodărirea a apelor:
   * 2 exemplare tipărite din documentația tehnică de fundamentare și unul în format electronic la sistemul de gospodărire a apelor pe a cărui rază de activitate este amplasat proiectul;
7. dacă emiterea avizului de gospodărire a apelor este de competenţa administrației bazinale de apă:
   * 2 exemplare tipărite din documentația tehnică de fundamentare și unul electronic la administrația bazinală de apă pe a cărei rază de activitate este amplasat proiectul;
8. dacă emiterea avizului de gospodărire a apelor este în competenţa Administrației Naționale „Apele Române”:
   * 1 exemplar tipărit din documentația tehnică de fundamentare și unul în format electronicla Administrația Națională „Apele Române”;
   * câte un exemplar din documentația tehnică de fundamentare tipărit și unul în format electronic la fiecare administrație bazinală de apă pe a cărei rază de activitate este amplasat proiectul.
9. Pentru proiectele localizate pe cursurile de apă care formează și/sau traversează frontiera de stat și fac obiectul acordurilor bilaterale în domeniul gospodăririi durabile a apelor transfrontaliere, titularului proiectului i se va solicita un exemplar tipărit în plus din documentația tehnică de fundamentare. Acest exemplar va fi transmis la direcţia de specialitate din cadrul autorității publice centrale din domeniul apelor, în vederea obţinerii acceptului statului vecin.
10. În cazul în care este necesară obţinerea acceptului statului vecin conform acordurilor bilaterale, termenele prezentei proceduri vor decurge de la data primirii de la autoritatea publică centrală din domeniul apelor a răspunsului statului vecin.
11. Documentația tehnică de fundamentare va fi întocmită de unități publice sau private certificate de autoritatea publică centrală în domeniul apelor, în conformitate cu prevederile Legii Apelor nr. 107/1996, cu modificările și completările ulterioare.
12. Elaboratorul documentației tehnice de fundamentare și titularul proiectului îşi asumă responsabilitatea corectitudinii datelor şi informaţiilor cuprinse în documentația tehnică de fundamentare aferentă;

ART. 10

Competențele de emitere a avizului de gospodărire a apelor precum și modalitatea în care se pot delega competențele între Administrația Națională „Apele Române” și unitățile sale subordonate sunt prevăzute în Anexa 1.d la prezenta procedură.

ART. 11

În termen de 5 zile de la primirea solicitării și a documentelor prevăzute la art. 8 (1) din prezenta procedură, autoritatea competentă de gospodărire a apelor informează autoritatea competentă pentru protecția mediului în scris referitor la solicitarea primită, prin completarea și transmiterea formularului din Anexa 1.e la prezenta procedură.

ART. 12

(1) Elaborarea studiului de evaluare a impactului asupra corpurilor de apă este obligatorie pentru proiectele marcate în coloana 2 a tabelului 1 din Anexa 1.a. Pentru proiectele marcate în coloana 3 a tabelului 1 din Anexa 1.a. autoritatea competentă de gospodărire a apelor ia decizia elaborării studiului de evaluare a impactului asupra corpurilor de apă. Proiectele marcate în coloana 4 a tabelului 1 din Anexa 1.a. nu necesită elaborarea studiului de evaluare a impactului asupra corpurilor de apă.

(2) Pentru proiectele care nu sunt cuprinse în prevederile alin.(1) dar pentru care autoritatea competentă de gospodărire a apelor consideră că poate exista un impact semnificativ asupra corpurilor de apă, elaborarea studiului de evaluare a impactului asupra corpurilor de apă este obligatorie.

ART. 13

* + 1. În termen de 20 zile de la primirea solicitării și a documentelor conform Art. 8 (1) din prezenta procedură, autoritatea competentă de gospodărire a apelor analizează documentația tehnică de fundamentare și emite decizia justificată privind necesitatea sau nu a elaborării studiului de evaluare a impactului asupra corpului de apă, prin completarea formularului din Anexa 1.f la prezenta procedură. Decizia se transmite autorității competente pentru protecția mediului și spre știință titularului de proiect.
    2. Pentru situaţiile în care se constată că documentația tehnică de fundamentare necesită completări/informații suplimentare în vederea emiterii deciziei justificate privind necesitatea elaborării studiului de evaluare a impactului asupra corpurilor de apă, autoritatea competentă de gospodărire a apelor va solicita titularului de proiect, în termen de 20 de zile de la data primirii solicitării de emitere a avizului de gospodărire a apelor, completările necesare și va informa în scris autoritatea competentă pentru protecție a mediului conform modelului din Anexa 1.f.
    3. Completările solicitate la alin. (2) vor fi înaintate în termen de cel mult 60 de zile de la data la care acestea au fost solicitate.
    4. Nerespectarea de către titularul de proiect a termenului prevăzut la alin. (3) conduce la clasarea solicitării prin arhivarea unui exemplar din documentație, restituirea celorlalte documente și reținerea tarifului privind contravaloarea serviciului de emitere a avizului de gospodărire a apelor.

1. **ETAPA DE ANALIZĂ ȘI EMITEREA AVIZULUI DE GOSPODĂRIRE A APELOR**

**B.1**. **PROIECTELE pentru care s-a stabilit că nu este necesară efectuarea evaluării de impact asupra mediului, efectuarea evalulării adecvate și evaluarea impactului asupra corpurilor de apă**

ART.14

(1) Autoritatea competentă de gospodărire a apelor participă la etapele de derulare a procedurii de evaluare a impactului asupra mediului conform Anexei nr.5 la Legea nr. 292/2018, la solicitarea autorității competente de protecția a mediului.

(2) Autoritatea competentă de gospodărire a apelor analizează toate documentele puse la dispoziție de titularul de proiect și de autoritatea competentă pentru protecția mediului, după caz.

(3) După analiza ce se efectuează conform prevederilor alin. (2), în cazul în care este necesar, autoritatea competentă de gospodărire a apelor solicită titularului de proiect completarea/modificarea documentației tehnice de fundamentare.

ART. 15

(1) Autoritatea competentă de gospodărire a apelor redactează și transmite autorității competente pentru protecția mediului proiectul de aviz de gospodărire a apelor prin completarea modelului din Anexa 1.g în termen de 30 de zile de la luarea deciziei etapei de încadrare, conform art.10. alin.(6) și (7) din Anexa nr.5 la Legea nr. 292/2018.

(2) Autoritatea competentă de gospodărire a apelor analizează comentariile/observațiile justificate din punct de vedere al gospodăririi apelor ale publicului interesat la proiectul deciziei etapei de încadrare publicat pe pagina de internet a autorității competente pentru protecția mediului, în termen de 10 zile după încheierea procesului de consultare a publicului.

(3) În ședința comisiei de analiză tehnică pentru adoptarea deciziei finale a etapei de încadrare, autoritatea competentă de gospodărire a apelor informează membrii comisiei asupra deciziei de emitere a avizului de gospodărire a apelor, luând în considerare prevederile art. 11 alin. (8) și (9) din Anexa nr.5 la Legea nr. 292/2018.

(4) În termen de 5 zile de la ședința comisiei de analiză tehnică în care a fost adoptată decizia finala a etapei de încadrare, autoritatea competentă de gospodărire a apelor emite avizul de gospodărire a apelor și îl transmite titularului de proiect și autorității competente de protecție a mediului.

**B.2.** **PROIECTELE pentru care s-a stabilit că este necesară efectuarea evaluării impactului asupra mediului și/sau efectuarea evaluării adecvate și nu este necesară evaluarea impactului asupra corpurilor de apă**

ART. 16

(1) Autoritatea competentă de gospodărire a apelor participă la etapele de derulare a procedurii de evaluare a impactului asupra mediului conform Anexei nr.5 la Legea nr. 292/2018, la solicitarea autorității competente de protecție a mediului.

(2) Autoritatea competentă de gospodărire a apelor analizează toate documentele puse la dispoziție de titularul de proiect și de autoritatea competentă pentru protecția mediului, după caz.

(3) Autoritatea competentă de gospodărire a apelor transmite în scris autorității competente pentru protecția mediului decizia privind emiterea/respingerea emiterii avizului de gospodărire a apelor în conformitate cu art.23 a Anexei nr.5 la Legea nr. 292/2018.

ART. 17

(1) Autoritatea competentă de gospodărire a apelor redactează și transmite autorității competente pentru protecția mediului proiectul de aviz de gospodărire a apelor prin completarea modelului din Anexa 1.g în termen de 30 de zile de la luarea deciziei de emitere a acordului de mediu conform art.23. alin.(1) lit. e) din Anexa 5 la Legea nr. 292/2018.

(2) Autoritatea competentă de gospodărire a apelor analizează comentariile/observațiile justificate din punct de vedere al gospodăririi apelor ale publicului interesat la proiectul acordului de mediu, publicat pe pagina de internet a autorității competente pentru protecția mediului, în termen de 10 zile după încheierea procesului de consultare a publicului.

(3) În termen de 5 zile de la ședința comisiei de analiză tehnică privind decizia finală de emitere a acordului de mediu, autoritatea competentă de gospodărire a apelor emite avizul de gospodărire a apelor și îl transmite titularului de proiect și autorității competente de protecție a mediului.

ART.18

1. Dacă pe parcursul derulării procedurii de emitere a acordului de mediu se modifică soluțiile tehnice din documentația tehnică de fundamentare depusă în vederea emiterii avizului de gospodărire a apelor, aceasta se actualizează.
2. Documentația tehnică de fundamentare actualizată, prevăzută la alin. (1), se analizează din punct de vedere al necesității evaluării impactului asupra corpurilor de apă.
3. Dacă autoritatea competentă de gospodărire a apelor decide necesitatea evaluării impactului asupra corpurilor de apă, procedura de emitere a avizului de gospodărire a apelor se reia de la etapa de încadrare.

**B.3**. **PROIECTELE pentru care s-a stabilit că este necesară evaluarea impactului asupra corpurilor de apă**

ART. 19

Autoritatea competentă de gospodărire a apelor participă la etapele de derulare a procedurii de evaluarea a impactului asupra mediului conform Anexei nr.5 la Legea nr. 292/2018, la solicitarea autorității competente de protecție a mediului.

ART. 20

(1) După transmiterea de către autoritatea competentă pentru protecția mediului a documentelor și informațiilor privind aspectele relevante ce trebuie dezvoltate în studiul de evaluare a impactului asupra corpurilor de apă transmise de titularul de proiect, autoritatea competentă de gospodărire a apelor:

1. Analizează documentele și informațiile primite de la autoritatea competentă pentru protecția mediului
2. Redactează și transmite în maximum 10 zile autorității competente pentru protecția mediului propunerile justificate în ceea ce privește aspectele relevante ce trebuie dezvoltate în studiul de evaluare a impactului asupra corpurilor de apă necesare redactării îndrumarului prevăzut la art. 14 alin.(1) din Anexa nr.5 la Legea 292/2018.

(2) Transmiterea de către autoritatea competentă de gospodărire a apelor a propunerilor prevăzute la alin. (1) b) nu exclude posibilitatea solicitării ulterioare de informații suplimentare.

ART. 21

Studiul de evaluare a impactului asupra corpurilor de apă este elaborat de unități publice sau private atestate de autoritatea publică centrală din domeniul apelor, conform Legii Apelor nr. 107 din 1996 cu modificările și completările ulterioare și respectă conținutul cadru din Anexa 1.h din prezenta procedură.

ART. 22

După transmiterea de către autoritatea competentă pentru protecția mediului a documentelor conform Art. 16 (1) lit. a) din Anexa nr. 5 a Legii nr. 292/2018, autoritatea competentă de gospodărire a apelor transmite aceste documente membrilor comisiei și experților externi, după caz.

ART. 23

Comisia analizează studiul de evaluare a impactului asupra corpului de apă și stabilește necesitatea completării/modificării acestuia, cu cel puțin 5 zile înainte de data desfășurării ședinței de dezbatere publică.

ART. 24

În cazul proiectelor de complexitate mare, autoritatea competentă de gospodărire a apelor poate angaja expertiză externă pentru examinarea studiului de evaluare a impactului asupra corpului de apă. Expertiza externă nu exclude înființarea comisiei menționată la Art. 1, alin. (8) al prezentei proceduri.

ART. 25

Conform Art. 22 alin.(2) din Anexa nr. 5 la Legea nr. 292/2018 autoritatea competentă pentru protecția mediului transmite autorității competente pentru gospodărirea apelor formularul din Anexa 5.O, completat.

ART. 26

(1) Comisia de evaluare a studiului de evaluare a impactului asupra corpului de apă din cadrul autorității competente de gospodărirea apelor analizează formularul din anexa 5.O completat și emite decizia privind necesitatea sau nu a completării/modificării studiului de evaluare a impactului asupra corpurilor de apă prin completarea formularului din Anexa 1.i.

(2) Decizia prevăzută la alin. (1) se transmite autorității competente de protecție a mediului și spre știință titularului de proiect.

ART. 27

(1) Autoritatea competentă pentru protecția mediului transmite autorității competente pentru gospodărirea apelor documentele completate/modificate și/sau informațiile depuse de către titular.

(2) Comisia din cadrul autorității competente de gospodărirea apelor analizează documentele prevăzute la alin.(1) și formulează, în scris, un punct de vedere.

(3) Punctul de vedere prevăzut la alin.(2) se concretizează în decizia autorității competente pentru gospodărirea apelor privind emiterea/respingerea emiterii avizului de gospodărire a apelor care se transmite autorității competente pentru protecția mediului.

ART. 28

(1) Autoritatea competentă de gopodărire a apelor redactează și transmite autorității competente pentru protecția mediului proiectul de aviz de gospodărire a apelor prin completarea adresei din Anexa 1.g în termen de 30 de zile de la luarea deciziei de emitere a acordului de mediu conform art.23. alin. (1) lit. e) din Anexa 5 la Legea nr. 292/2018.

(2) Autoritatea competentă de gospodărire a apelor analizează comentariile/observațiile justificate din punct de vedere al gospodăririi apelor ale publicului interesat la proiectul acordului de mediu publicat pe pagina de internet a autorității competente pentru protecția mediului, în termen de 10 zile după încheierea procesului de consultare a publicului.

(3) În termen de 5 zile de la ședința comisiei de analiză tehnică privind decizia finală de emitere a acordului de mediu, autoritatea competentă de gospodărire a apelor emite avizul de gospodărire a apelor și îl transmite titularului de proiect și autorității competente de protecție a mediului prin compeltarea adresei din Anexa 1.g.

ART. 29

Dacă pe parcursul derulării procedurii de emitere a acordului de mediu se modifică soluțiile tehnice din documentația tehnică de fundamentare, aceasta se actualizează și se înaintează autorității competente de gospodărire a apelor.

ART. 30

Pentru proiectele cu finanțare din fonduri europene (Fondul European pentru Dezvoltare Regională și Fondul de Coeziune):

1. autoritatea competentă de gospodărire a apelor emite și transmite titularului de proiect declarația prevăzută în Apendicele 2 din cadrul Regulamentului de Punere în Aplicare (UE) 2015/207 al Comisiei din 20 ianuarie 2015, la solicitarea acestuia, pentru proiectele care nu deteriorează starea corpului de apă și nu împiedică atingerea unei stări bune a apei sau a unui potențial bun al apei;
2. autoritatea competentă de gospodărire a apelor nu completează declarația prevăzută în Apendicele 2 din cadrul Regulamentului de Punere în Aplicare (UE) 2015/207 al Comisiei din 20 ianuarie 2015, pentru proiectele pentru care în cadrul studiului de evaluare a impactului asupra corpurilor de apă au fost aplicate prevederile art.2^7 din Legea apelor nr.107/1996, cu modificările și completările ulterioare.

ART. 31

Avizul de gospodărire a apelor este valabil pe toată perioada de realizare a lucrărilor înscrise în acesta, iar în situaţia în care intervin elemente noi, necunoscute la data emiterii avizului de gospodărire a apelor, sau se modifică condiţiile care au stat la baza emiterii acestuia, se aplică prevederile [art.32 din](file:///C:\oficiale\showparalel\208590\208592\A214\A866) prezenta procedură.

ART. 32

1. Avizul de gospodărire a apelor este valabil pe toată perioada de perioada de realizare a lucrărilor înscrise în acesta. Avizul de gospodărire a apelor își pierde valabilitatea după 2 ani dacă execuția lucrărilor nu a început în acest interval.
2. Modificarea avizului de gospodărire apelor se realizează în următoarele cazuri:
3. la solicitarea titularului, în situaţia în care intervin elemente noi, necunoscute la data emiterii acestuia, care necesită revizuirea documentației tehnice de fundamentare sau a studiului de evaluare a impactului asupra corpurilor de apă, după caz;
4. din inițiativa emitentului avizului de gospodărire a apelor în situația în care s-a modificat/completat legislația relevantă.
5. Avizul de gospodărire a apelor modificator păstrează termenul de valabilitatea al avizului de gospodărire a apelor emis inițial.
6. După depunerea de către titular a solicitării de modificare a avizului de gospodărire a apelor, autoritatea competentă de gospodărire a apelor derulează următoarele activităţi:

a) analizează documentele depuse de titular;

b) verifică dacă de la momentul emiterii avizului de gospodărire a apelor:

1. s-a modificat/completat legislaţia relevantă;

2. s-au modificat datele care au stat la baza emiterii, inclusiv aspectele relevante din domeniul gospodăririi apelor;

c) verifică în teren situația lucrărilor aferente proiectului realizate până la momentul solicitării;

d) informează autoritatea pentru protecția mediului, în termen de 5 zile, în scris, referitor la solicitarea primită, prin completarea și transmiterea formularului din Anexa 1.b a prezentei proceduri.

(5) În situația prevăzută la alin.(2) pct.b), autoritatea competentă de gospodărire a apelor informează în scris titularul de proiect cu privire la modificările/completările legislației relevante. În cazul în care acestea conduc la schimbarea soluțiilor tehnice și/sau a condițiilor avizate, titularul de proiect este obligat să solicite modificarea avizului de gospodărire a apelor.

(6) După transmiterea de către autoritatea competentă pentru protecția mediului a documentelor primite de la titularul proiectului, autoritatea competentă de gospodărire a apelor decide emiterea/respingerea emiterii avizului de gospodărire a apelor modificator.

(7) Procedura de emitere a avizului de gospodărire a apelor modificator se reia de la etapa de încadrare a proiectului.

ART. 33

1. Avizul de gospodărire a apelor poate fi transferat de la un titular de proiect la alt titular în condiţiile în care din analiza efectuată de emitent rezultă că lucrările, măsurile și condițiile prevăzute în avizul de gospodărirea a apelor au fost respectate, excepție fac avizele de gospodărire a apelor emise pentru proiecte de tip microhidrocentrală.
2. Pentru efectuarea transferului, titularul de proiect depune la autoritatea competentă de gospodărire a apelor care a emis avizul o solicitare completată conform Anexei 1.b la prezenta procedură, documente justificative privind legalitatea transferului, stadiul execuţiei lucrărilor în momentul preluării de către celălalt titular și dovada achitării tarifului corespunzător serviciului solicitat.
3. Transferul se consideră efectuat începând cu data expedierii de către autoritatea competentă de gospodărire a apelor emitentă a avizului de gospodărire a apelor a adresei de confirmare a transferului către fostul şi actualul titular de proiect.
4. Transferul avizului de gospodărire a apelor se efectuează doar în condițiile respectării integrale ale prevederilor acestuia.

ART. 34

1. În cazul renunţării la execuţia lucrărilor care fac obiectul avizului de gospodărire a apelor, precum şi în cazul renunţării atunci când s-au executat parţial unele componente ale lucrărilor, beneficiarul de investiţie solicită retragerea acestuia. În acest scop va completa şi va transmite autorităţii de gospodărire a apelor, emitentă a avizului de gospodărire a apelor, un formular conform modelului prezentat în anexa nr. 1b.
2. Retragerea avizului de gospodărire a apelor se face la solicitarea beneficiarului de investiţie sau, după caz, la iniţiativa emitentului avizului.
3. Dacă renunţarea la execuţia investiţiei s-a făcut după ce s-au executat parţial unele componente ale acesteia, beneficiarul avizului de gospodărire a apelor va prezenta un program de conservare sau, după caz, de demolare a lucrărilor executate şi de refacere a condiţiilor iniţiale de scurgere. Programul face parte integrantă din solicitarea de retragere a avizului şi are drept scop prevenirea impactului negativ al construcţiilor executate asupra apelor.
4. Retragerea avizului de gospodărire a apelor se face şi în cazul în care pe parcursul execuţiei lucrărilor de investiţii autoritatea de gospodărire a apelor constată că nu se respectă prevederile din aviz, în baza unui proces-verbal de constatare. Constatarea se va face de către personalul cu atribuţii de inspecţie, conform legii.
5. În termen de 15 zile lucrătoare de la primirea solicitării sau de la data întocmirii procesului-verbal de constatare, autoritatea competentă de gospodărire a apelor are obligaţia să retragă avizul de gospodărire a apelor prin decizie a conducătorului acesteia.
6. Decizia de retragere a avizului de gospodărire a apelor se formulează în scris şi se transmite beneficiarului.
7. După încetarea condiţiilor care au dus la retragerea avizului de gospodărire a apelor, beneficiarul poate solicita eliberarea unui nou aviz de gospodărire a apelor, în condiţiile legii.

ART. 35

Administrațiile Bazinale de Apă și Sistemele de Gospodărirea Apelor sunt obligate să întocmească, să îndosarieze și să arhiveze pentru fiecare proiect toate documentele care fac obiectul prezentei proceduri.

ART. 36

În cazul în care titularul proiectului nu pune la dispoziţia autorităţii competente de gospodărire a apelor toate informaţiile solicitate în orice moment al procedurii în termenul stabilit de autoritate, solicitarea se respinge și se reține contravaloarea tarifelor achitate.

Art. 37

La finalizarea proiectelor publice şi private care au făcut obiectul procedurii de emitere a avizului de gospodărire a apelor, respectiv la punerea în funcţiune sau exploatarea lucrărilor cuprinse în acesta, titularul de proiect are obligația să solicite și să obțină autorizația de gospodărirea a apelor, conform procedurii de emitere a autorizației de gospodărire a apelor.

ART. 38

Titularul avizului de gospodărire a apelor are obligaţia să anunţe, în scris, autoritatea competentă de gospodărire a apelor care a emis avizul data începerii execuţiei lucrărilor, cu cel puțin zece zile înainte de începerea aceastora. Dacă autoritatea competentă emitentă a avizului de gospodărire a apelor este Administrația Națională Apele Române, titularul va anunța în scris data începerii execuției lucrărilor și administrației bazinale de apă și sistemului de gospodărire a apelor pe teritoriul cărora este amplasat proiectul.

ART*.* 39

1. Avizul de gospodărire a apelor este aviz conform şi trebuie respectat ca atare de către titularul de proiect , proiectant şi constructor, la contractarea şi execuţia lucrărilor aferente proiectului.
2. Avizul de gospodărire a apelor, precum şi respingerea emiterii acestuia, pot fi contestate potrivit Legii contenciosului administrativ nr. 554/2004.

Art. 40

(1) Pentru situațiile prevăzute la art. 33 alin (4^1) din Legea Apelor nr. 107/1996, cu modificările și completările ulterioare, avizul de gospodărire a apelor se emite în baza unei documenții tehnice de fundamentare simplificată, conform prevederilor art.24 alin. (3) din Anexa 1.c.

(2) Avizul de gospodărire a apelor prevăzut la alin. (1) se emite în termen de cel mult 5 zile de la solicitare, fără parcurgerea etapelor prevazute la cap. B1,B2 si B3.

ART. 41

Pentru execuția lucrărilor care intră sub incidența Legii siguranței barajelor nr. 244/2000 și Legea siguranței digurilor nr. 259/2010 emiterea avizului de gospodărirea apelor este condiţionată de existenţa acordului de funcţionare în siguranţă emis de autoritatea competentă, în conformitate cu prevederile legale.

ART. 42

Emitentul avizului de gospodărire apelor are obligaţia ştampilării spre neschimbare a exemplarului din documentația tehnică de fundamentare și a avizului de gospodărire a apelor ce se transmite titularului de proiect. Câte un exemplar din avizul de gospodărire a apelor se păstrează/transmite la unitățile aflate în subordinea Administrației Naționale ”Apele Române”. Pentru lucrări de derivaţii de debite între două bazine hidrografice sau alte lucrări care traversează teritoriul a două sau mai multe judeţe se va transmite câte un exemplar din avizul de gospodărire a apelor la fiecare unitate aflată în subordinea Administraţiei Naţionale "Apele Române" al cărei teritoriu este traversat de lucrarea respectivă.

  ART. 43

Conform art. 50 alin. (4) din Legea apelor nr. 107/1996 cu modificările şi completările ulterioare și a Anexei 7 a Legii nr. 404/2003 cu modificările şi completările ulterioare, pentru emiterea, modificarea, transferul sau retragerea avizului de gospodărire a apelor se percep tarife. Aceste tarife se achită odată cu depunerea la autoritatea competentă de gospodărire a apelor a documentelor solicitate în cadrul prezentei proceduri.

ART.44

1. Controlul activității de emite a avizelor de gospodărire a apelor se realizează de către personalul de specialitate al Administrației Naționale ”Apele Române” – Sediul central.
2. Coordonarea activității de emitere a avizelor de gospodărire a apelor se organizează și se exercită de către direcția de specialitate din cadrul autorității publice centrale din domeniul apelor prin personalul propriu, precum și de către personalul de specialitate al Administrației Naționale ”Apele Române” – Sediul central.